Bancu a făcut anunțul după victoria cu FC U Craiova: "Sperăm să nu fie nimic grav!"
Universitatea Craiova a câștigat duminică seara, cu scorul de 2-1, echipa FCU Craiova 1948. Partida a contat pentru ultima etapă a sezonului regular.
Pentru echipa lui Adrian Mititelu a marcat Aurelian Chițu în minutul 45+4.
Mitriță a egalat pentru Universitatea Craiova în minutul 70, iar Baiaram a închis tabela în minutul 77.
În minutul 57, Vladimir Screciu a acuzat dureri musculare și a fost schimbat.
La finalul meciului, Nicușor Bancu a vorbit despre starea fotbalistului care este și în vizorul echipei naționale.
"Îmi pare foarte rău pentru Screciu. Se pare că a simțit din nou, cred că are ruptură. Se gândea foarte mult că va rata următoarele meciuri și inclusiv EURO, de aceea sperăm să nu fie nimic grav, mâine va face probabil un RMN", a afirmat Nicușor Bancu la finalul partidei.